Liayenga, 27 Novembro
[Pwo wamwenemwene] kakutala kanawa ku ndako ja akwa zuwo lienyi.—Yishi. 31:27.
Hakutwala kuli pwo wamwenemwene, Mbimbiliya yinambe ngwo, iye kakusongwela kanawa milimo ku zuwo lienyi, kakutala munda mba maulanda nawa kananyingika ulemu wa yuma yize akulinga. (Yishi. 31:15, 16, 18) Lunga katambile kumona mukwo-pwo ngwe ndungo yoze keshi ni liji ku zuwo. Alioze, katamba kumujikijila ni kupanjika mayonga jenyi. (Yishi. 31:11, 26) Nyi lunga matwama mutapu au ni mukwo-pwo ha kumusolwela vumbi, muchipwa chashi mukwo-pwo kumuzeyela. Chipwe ngwe Yesu kalingile yuma yinene-yinene, nihindu kakamwene ngwo chili uhepuke kuzeyela wata wa Yehova. (1 Kori. 15:28; Fwili. 2:5, 6) Chizechene nawa, pwo wamwenemwene yoze wakukaula chilweza cha Yesu, keshi kumona ngwo kuzeyela mukwo-lunga chili uhepuke. Shimbu anyonge chocho, iye kakukwasa mukwo-lunga hi wika ko mumu ngwo kakumuzanga, alioze kakuchilinga mumu kakuzanga Yehova ni kumuvumbika. Pwo mukwa-Kristu yoze wakuzeyela mukwo-lunga, keshi kumukwasa nyi yono mamwita hanga alinge yuma yize yakulimika ni shimbi ja mu Mbimbiliya. w21.02 11 ¶14-15; 12 ¶19
Liakasoka, 28 Novembro
Luyinda kakutunehena kunyongonona.—Roma 5:3.
Kuzanga Zambi chakukwasa tuvumbi twenyi kunyongonona mu yihungumiona. Chakutalilaho, ha shimbu limwe akwa-kuyula A-Yunda, yakanjisa apostolo kwambujola. Alioze zango lize apostolo apwile nalio hali Zambi, liaatwalile “kwononoka kuli Zambi, hi kuli atu ko.” (Yili. 5:29; 1 Yoa. 5:3) Yino ye yakulingiwa nawa kuli mandumbu jetu musono. Anji a kuli ayo, kakwahungumiona chinji kuli manguvulu waze akwete mbunge yipi, chipwe chocho, zango lize akwete hali Yehova liakwakwasa kunyongonona. Kashika, muze akwa-hashi akutuvwila kole, yetu kutushi kunenganyana, alioze twakuchimona ngwe chiwape. (Yili. 5:41; Roma 5:4, 5) Hanji cheseko chinene muchihasa kukatuka kuli asoko jetu. Muze mutuputuka kulilongesa Mbimbiliya, amwe asoko jetu mahasa kumona ngwe kanatulongesa yuma ya mahuza. Akwo, mahasa kunyonga ngwe tuli ni mahesu-hesu. (Tala nawa Marku 3:21.) Asoko mahasa chipwe kutulinga yuma yipi. Yuma yamutapu au kuyatambile kutukomwesa. Mumu Yesu kambile ngwenyi: “Akwa kole ja mutu kumakapwa akwa zuwo lienyi.”—Mateu 10:36. w21.03 21 ¶6-7
Liamaali, 29 Novembro
Mutu ni mutu alipupwise kwivwa, alioze apwe makoke kuhanjika.—Tia. 1:19.
Nyi mukaula umwe ndumbu muze anasongwela longeso lia Mbimbiliya, panjika kanawa muze longeshi ni longi anahanjika. Nyi wachilinga, munyingika shimbu yalita yize muhasa kuhanjika. Alioze, watamba kukanyama ha kuchilinga. Chakutalilaho, kuwatambile kuhanjika chinji, kupatula longeshi maliji hanji kwalumuna lusango. Alioze, muhasa kulumbununa mu maliji akehe chikuma chize nunashimutwina, kuhana chimwe chilweza hanji kuhula chimwe chihula. Ha mashimbu amwe, muhasa kulivwa ngwe kushi kulinga nichimwe hanga ukwase longeso. Nyi chino muchilingiwa, chichimieka longi ni kumusolwela zango, chino muchikwasa chinji longi kujama ku ufulielo. Nyi muchilita, lweza longi chize walilongesele umwenemwene, yipikalo yize wakumbile ni chize Yehova akukwashile. (Samu 78:4, 7) Muchihasa kupwa ngwe yuma yize wapalikile ku mwono, ye longi anafupiwa kwivwa ha mashimbu jacho. Yuma yacho muyihasa kukolesa ufulielo wenyi ni kumukolweza hanga ajame ndo ku upapachiso. w21.03 10 ¶9-10
cjk_Latn cjk_Latn cjk_Latn cjk_Latn cjk_Latn cjk_Latn por_Latn cjk_Latn cjk_Latn